V skladu z Zakonom o gospodarskih zbornicah (Ur.l. RS, 60/2006), na osnovi programskih nalog GZS

pri pospeševanju inovacijske dejavnosti (10. člen Statuta GZS z dne 22. 11. 2006 in 14. 03. 2007), in skladno s programom spodbujanja razvoja in inovacij »Inovativna Slovenija«, je Upravni odbor GZS Posavske gospodarske zbornice, Krško (PGZK), dne 25. 2. 2021 sprejel

#### **PRAVILNIK**

#### **O PODELJEVANJU PRIZNANJ GZS ZA INOVACIJE**

#### **V POSAVSKI REGIJI**

**Uvodne določbe**

Partnerja projekta »Priznanje GZS za inovacije« sta Ministrstvo za gospodarski razvoj in tehnologijo (v nadaljevanju MGRT) ter SPIRIT, Javna agencija (v nadaljevanju SPIRIT).

**1. člen**

S tem pravilnikom se določijo merila, način in postopek zbiranja, ocenjevanja ter podeljevanja priznanj za inovativne dosežke na območju Posavske gospodarske zbornice, Krško (v nadaljevanju RZ).

**2. člen**

Priznanja po tem pravilniku se podeljujejo za inovacije, ki so bile prijavljene na razpis RZ.

**3. člen**

Inovacije po tem pravilniku so definirane v skladu s pravili OECD kot sledi:

* inovacija predstavlja proces spreminjanja zamisli v izdelek, postopek, storitev ali organizacijo oziroma proces preoblikovanja ustvarjalnosti v dobiček ali koristno uporabo;
* inovacije zajemajo nove izdelke, postopke in storitve ter bistveno izboljšane izdelke, postopke in storitve. Inovacija je uvedena, ko se pojavi na trgu (inovacija izdelka, storitve) ali uporabi v okviru postopka (inovacija postopka) ali je koristno uporabljena v družbene namene (družbene in socialne inovacije). Izdelek, storitev ali postopek morajo biti novi ali bistveno izboljšani za podjetje, ni pa nujno, da so novi na trgu;
* inovacije vključujejo vrsto znanstvenih, tehnoloških, organizacijskih, finančnih in gospodarskih aktivnosti;
* inovacija temelji na rezultatih novega tehnološkega razvoja, novih kombinacij že obstoječih tehnologij ali uporabi drugega znanja, ki ga je pridobilo podjetje.

Inovacija je tehnološka ali netehnološka koristna novost, ki jo za tako opredelijo odjemalci.

Koristnost novosti v praksi se dokazuje z uspešno prodajo na domačem ali mednarodnem trgu, v primeru koristne uporabe v organizaciji, kjer je nastala, pa s podatki uporabnikov.

**4. člen**

Vsaka gospodarska družba, podjetje, samostojni podjetnik posameznik, samostojni inovator ali druga

organizacijska oblika (v nadaljevanju predlagatelj) lahko kandidira za priznanje po tem Pravilniku s

prijavo na osnovi razpisa, ki je zaključen do datuma, ki ga določi Upravni odbor RZ.

**5. člen**

**(Priznanja)**

Zbornica podeljuje priznanja avtorjem ali skupinam avtorjev inovacij za njihov inovacijski predlog ter

predlagateljem, ki so inovacijo realizirale.

O vrsti priznanja odloča končna ocena skladno z navodili za ocenjevanje, ki so določeni v Prilogi 1, ki je sestavni del tega pravilnika.

Priznanja za inovacije so:

* zlato priznanje
* srebrno priznanje
* bronasto priznanje
* priznanje za prispevek na področju inovativnosti

Priznanje za prispevek na področju inovativnosti se podeli vsem prijaviteljem, ki niso presegli praga za podelitev bronastega priznanje določenega v Prilogi 1 k Pravilniku o podeljevanju priznanj GZS inovacijam - navodila za ocenjevanje inovacijskih prijav.

Na listini priznanja so podatki: stopnja priznanja, ime in priimek avtorja oz. soavtorjev inovacije, naziv predlagatelja oz. predlagateljev, naziv inovacije, datum ter podpisa predsednika Komisije za inovacije in predsednika RZ. Listina priznanja za prispevek na področju inovativnosti vsebuje ime in priimek avtorja oz. soavtorjev, naziv predlagatelja, datum ter podpisa predsednika Komisije za inovacije in predsednika RZ.

Podjetje prejme uokvirjeno priznanje, vsak od avtorjev pa svoje priznanje v ustrezni mapi z logotipom GZS RZ. Priznanja za prispevek na področju inovativnosti v ustrezni mapi z logotipom GZS RZ prejmejo podjetje in avtorji.

**6. člen**

**(Izbor komisije za ocenjevanje ter ocenjevanje)**

RZ v skladu z razpisom zbira prijave inovacij na osnovi tega pravilnika in jih pripravi za ocenjevanje.

O predlogih odloča Komisija za inovacije, ki jo na osnovi strokovnih področij prejetih prijav inovacij predlaga strokovna služba RZ. Komisijo za inovacije potrdi Upravni odbor RZ. Po potrebi se RZ s strokovno službo GZS, odgovorno za področje tehnološkega razvoja in inovativnosti, posvetuje glede dopolnitve komisije z novim članom, ki lahko izhaja iz druge regije. Pri delovanju komisije za inovacije sodeluje predstavnik RZ ter po potrebi tudi predstavnik strokovne službe GZS.

Komisija na podlagi sprejetega pravilnika in kriterijev za ocenjevanje predlogov inovacij podeli zlata, srebrna in bronasta priznanja ter priznanja za prispevek na področju inovativnosti. Komisija lahko neustrezne inovacijske prijave zavrne, z ustrezno utemeljitvijo.

Prijave so podane na obrazcu, ki je v prilogi št. 2.

**7. člen**

Ocenjevalna komisija prispele predloge razvrsti v 5 kategorij inovacij:

* **Produktne inovacije** (Proizvod ali storitev, ki je nov ali bistveno izboljšan. Vključuje znatne izboljšave tehničnih specifikacij, sestavnih delov in materialov, programske opreme v izdelku, prijaznost do uporabnika ali druge funkcionalne značilnosti)
* **Procesne inovacije** (Nov ali bistveno izboljšan proizvodni proces oz. postopek. To vključuje pomembne spremembe v tehniki, opremi in / ali programski opremi).
* **Trženjske inovacije** (Nov način trženja, ki vključuje pomembne spremembe v oblikovanju proizvoda ali embalaže, promocijske predstavitve, promocijo izdelkov ali cen).
* **Organizacijske inovacije** (Nove organizacijske metode v poslovnih praksah, v organizaciji delovnega mesta ali pri zunanjih odnosih).
* **Družbene inovacije** (nove ideje, koncepti in strategije, ki odgovarjajo na potrebe družbe)

Možne so tudi kombinacije kategorij.

Vsako leto lahko RZ skladno z dogovorom s Strokovno službo GZS, odgovorno za področje tehnološkega razvoja in inovativnosti, določi poseben inovacijski izziv, katerega rešujejo inovacije ne glede na kategorijo iz prejšnjega odstavka. Z inovacijskim izzivom RZ pozove skupino inovatorjev ali skupino inovacij, ki se jih posebej izpostavi oz. nagradi na podelitvah priznanj za inovacije.

Komisija izvede ocenjevanje in usklajevanje ocen skladno s Poslovnikom o delu komisij, izračuna končne ocene inovacijskih prijav ter določi vrsto priznanj na podlagi navodil za ocenjevanje, ki so opredeljeni v Prilogi 1 tega pravilnika. Dodatno so vsi predlagatelji povabljeni k predstavitvi in zagovoru svoje inovacije pred komisijo. Zagovor pred komisijo ni nujen, je pa zelo priporočljiv, saj komisija z dodatnimi vprašanji pridobi morebitne manjkajoče podatke in ustrezno prilagodi končno oceno, če je to smiselno. Ocenjevalna komisija je pri svojem delu avtonomna, njene odločitve pa so dokončne.

Če pri katerem od članov ocenjevalne komisije pri ocenjevanju inovacijskega predloga pride do konflikta njegovih osebnih ali poslovnih interesov, kar posledično vpliva na objektivnost njegovega ocenjevanja, se mora ta član **sam izločiti iz komisije pri ocenjevanju spornega predloga.**

Predlog za izločitev člana ocenjevalne komisije v primeru iz prejšnjega odstavka tega člena, lahko poda tudi posamezni član ocenjevalne komisije. Predlog za izločitev je sprejet, če zanj glasuje večina vseh članov ocenjevalne komisije.

Po potrebi lahko ocenjevalna komisija k svojemu delu povabi tudi strokovnjake zunanjih institucij, ki lahko opravijo ogled inovacij.

**8. člen**

Ocenjevalna komisija vrednoti inovacijske prijave po naslednjih kriterijih:

1. **ODLIČNOST**

**OPIS PROBLEMA IN NJEGOVE REŠITVE**

Opisano čigav/e in kakšen/ne problem/e rešuje inovacija ter kako inovacija rešuje izpostavljen/e problem/e.

**RAZSEŽNOST INOVACIJE**

Navedeno je na kakšnem nivoju inovacija predstavlja rešitev, navedene so konkretno države ali trgi. Pri razsežnosti inovacije predlagatelji ne opisujejo trgov, na katerih se inovacija trži, ampak predstavijo in dokažejo ali inovacija predstavlja novost na globalnem nivoju, na nacionalnem nivoju (slednje pomeni, da rešitev že poznajo in uporabljajo izven Slovenije, v Sloveniji pa je predlagatelj prvi) ali na nivoju organizacije (slednje pomeni, da rešitev že poznajo in uporabljajo tako izven Slovenije kot v Sloveniji, rešitev pa predstavlja novost za organizacijo in so jo razvili sami).

**OPIS STANJA NA PODROČJU INOVACIJE**

Opisani so konkretni primeri stanja tehnike/storitev/postopkov/idej/metod, opisano je izhodiščno stanje, izdelan je pregled patentov in ostale zaščite intelektualne lastnine. Jasno je opisano, v katerih segmentih je inovacija boljša od obstoječega stanja na področju predlagane inovacije.

**ZAŠČITA INOVACIJE**

Navedena je oblika zaščite intelektualne lastnine, podani so konkretni podatki o zaščiti intelektualne lastnine inovacije.

**INOVACIJSKA EKIPA**

Podana je sestava inovacijske ekipe v smislu multidisciplinarnosti, porazdelitve po spolih ter vključenosti strokovnjakov iz razvojno-raziskovalnih organizacij in strokovnjakov iz zunanjih gospodarskih organizacij. Sestava inovacijske ekipe ni nujno enaka podani navedeni skupini inovatorjev v osnovnih podatkih o inovaciji, ampak je navadno širša.

1. **UČINEK**

**UPORABNIK**

Jasno in konkretno je opisano, kdo so ciljne skupine kupcev ali končnih uporabnikov inovacije. Opisan je potencial za razširitev kroga ciljne skupine uporabnikov.

**TRG**

Podane so konkretne države, področja in pričakovane vrednosti prodaje (prihodki in obseg) oziroma število uporabnikov. Ocenjen je trži delež, ki se nanaša na predlagano inovacijo. Podani so konkurenti na področju predlagane inovacije.

**FINANČNI UČINKI**

Konkretno je predstavljen vpliv inovacije na finančno stanje v obliki letnega prometa in dobička (podano v € in % od vrednosti celotne organizacije). Konkretno je predstavljena ocena vpliva za naslednja tri leta v obliki letnega prometa in dobička (podano v € in % od vrednosti celotne organizacije). Dodatno je opisana kratka strategija, kako bodo te ocenjene vrednosti dosežene. Predlagatelji lahko podajo vrednosti vlaganj v razvoj inovacije (v deležu od letnega prometa), kar podkrepi finančne učinke ali delno nadomesti manjkajoče podatke, če jih organizacija ne sme razkriti.

**TRAJNOSTNI UČINKI**

Konkretno so opisani (I) vpliv predlagane inovacije na podjetje, njegovo delovanje in klimo v podjetju, (II) vpliv na okolje in (III) vpliv na širšo družbo. Opisano je, kako se inovacija vključuje v poslovno in razvojno oz. inovacijsko strategijo organizacije ter spodbuja nadaljnji razvoj in inovacije.

Za podelitev priznanja se upoštevajo inovacije, ki izpolnjujejo obe skupini kriterijev iz tega pravilnika in so uspešno uporabljene v praksi, vendar so bile v praktični uporabi največ dve leti pred letom, ki ga zajema razpis GZS.

**9. člen**

Na osnovi odločitve Komisije za inovacije, RZ do dogovorjena roka dostavi Strokovni službi GZS odgovorni za področje tehnološkega razvoja in inovativnosti popolno dokumentacijo o treh najbolje ocenjenih zlatih inovacijah, ki se potegujejo za priznanje na nacionalni ravni.

V kolikor na posamezno RZ prispe 20 inovacij ali več, lahko RZ strokovni službi GZS, odgovorni za področje tehnološkega razvoja in inovativnosti predložijo en dodaten zlat inovacijski predlog (skupaj 4 inovacijske predloge) ter za vsakih nadaljnjih 10 še po en dodaten zlat inovacijski predlog.

RZ lahko za nacionalni nivo predlaga dodatni inovacijski predlog tudi v primeru, če skupno število inovacij ne dosega praga iz 2. odstavka 9. člena, vendar pod naslednjimi pogoji:

- Inovacijski predlog mora biti ocenjen z zlatim priznanjem in s končno oceno ne sme zaostajati za zlatimi priznanji, ki na nacionalni nivo napredujejo znotraj redne kvote

- Dodatno imenovanje mora biti obrazloženo (zakaj dodaten projekt, kakšna je kvaliteta dodatnega inovacijskega predloga, kakšna je vpliv inovacijskega predloga na širše okolje) s strani Komisije.

Po prejemu obrazložitve in popolne prijavne dokumentacije za dodatni inovacijski predlog se sestane 3-članska komisija GZS, ki določa člane nacionalne komisije za inovacije ter sprejema odločitev o sprejetju ali zavrnitvi dodatnega inovacijskega predloga. 3-članska komisija GZS pri odločevanju o sprejetju dodatnega inovacijskega predloga daje prednost podjetjem, ki niso kandidati za priznanja v okviru redne kvote. Slednji kriterij je vpeljan z namenom spodbujanja inovativnosti med najširšo gospodarsko javnostjo.

RZ posredujejo končen seznam kandidatov za nacionalno priznanja in njihovo popolno dokumentacijo kandidatov za nacionalna priznanja strokovni službi GZS, odgovorni za področje tehnološkega razvoja in inovativnosti.

Vse prispele vloge se v celoti obravnavajo kot poslovna skrivnost.

**10. člen**

Inovator, ki prejme priznanje GZS za inovacijo v Sloveniji, si s tem pridobi pravico uporabe priznanja v komercialne in publicistične namene.

**11. člen**

Pravice iz 10. člena tega pravilnika prenehajo, če pride do njihove zlorabe.

Za zlorabo se šteje:

- zavajanje Komisije z dajanjem neresničnih podatkov,

- uporaba priznanja GZS v namene, ki niso povezani z inovacijo,

- podajanje netočnih informacij glede stopnje priznanja oz. nivoja priznanja (regionalni, nacionalni).

**12. člen**

V kolikor prejemnik priznanja ali diplome tudi po opozorilu ne preneha z zlorabo podeljenega priznanja, ima OZ pravico zahtevati sodno prepoved uporabe podeljenega priznanja v skladu z 10. členom tega pravilnika oziroma odvzem priznanja.

**13. člen**

Ta pravilnik začne veljati z dnem njegovega sprejema.

Z dnem začetka veljave tega pravilnika preneha veljati Pravilnik o podeljevanju priznanj in diplom

inovacijam v posavski regiji ki ga je Upravni odbor RZ sprejel dne 14. 2. 2020.

Direktor GZS PGZK Predsednik UO GZS PGZK

Darko Gorišek, l.r. Danijel Levičar, l.r.

Krško, dne 25. 2. 2021

Priloga:

Navodila za ocenjevanje inovacijskih prijav

Prijavni obrazec

PRILOGA 1

K PRAVILNIKU O PODELJEVANJU PRIZNANJ GZS INOVACIJAM,

ki ga je sprejel UO GZS Posavske gospodarske zbornice, Krško na seji dne 25. 2. 2021

#### **NAVODILA ZA OCENJEVANJE INOVACIJSKIH PRIJAV**

1. Vsak član ocenjevalne komisije ocenjuje inovacijski predlog po vseh kriterijih, navedenih v 8. členu Pravilnika o podeljevanju priznanj GZS inovacijam.
2. Posamezni kriteriji se ocenjujejo glede na stopnje, ki so podane v nadaljevanju navodil za ocenjevanje inovacijskih prijav.

**ODLIČNOST**

Del prijavnega obrazca ODLIČNOST prispeva 50 % ocene h končni skupni oceni predlagane inovacije. Člani komisij podeljujejo ocene skladno z navodili v nadaljevanju.

**OPIS PROBLEMA IN NJEGOVE REŠITVE**

Ta del k skupni oceni (maksimalno 10 točk) doprinese do 1,5 točke oziroma **največ 15 % skupne končne ocene**. Člani komisije ocenjujejo naslednje elemente:

1. Jasno je opisano kakšen in čigav problem oz. izziv rešuje inovacija, podano je izhodiščno stanje. Ocena: od 0 do 0,75 točke.
2. Jasno je opisano na kakšen način inovacija rešuje izpostavljen problem in katere ključne lastnosti oz. funkcije izdelka/storitve/rešitve so izboljšane. Ocena: od 0 do 0,75 točke.

**RAZSEŽNOST INOVACIJE**

\*Pri razsežnosti inovacije predlagatelji ne opisujejo trgov na katerih se inovacija trži, ampak predstavijo in dokazujejo ali inovacija predstavlja novost na globalnem nivoju, na nacionalnem nivoju (slednje pomeni, da rešitev že poznajo in uporabljajo izven Slovenije, v Sloveniji pa je predlagatelj prvi) ali na nivoju organizacije (slednje pomeni, da rešitev že poznajo in uporabljajo tako izven Slovenije kot v Sloveniji, rešitev pa predstavlja novost za organizacijo in so jo razvili sami).

Razsežnost inovacije k skupni oceni (maksimalno 10 točk) doprinese do 1 točko oziroma **največ 10 % skupne končne ocene**. Člani komisije podelijo točke glede na izkazano razsežnost inovacije in sicer:

1. Inovacija predstavlja rešitev na mednarodnem nivoju – 1 točka ALI
2. Inovacija predstavlja rešitev na nacionalnem nivoju (Slovenija) – 0,5 točke ALI
3. Inovacija predstavlja rešitev na nivoju organizacije – 0 točk

**OPIS STANJA NA PODROČJU INOVACIJE**

Opis stanja na področju inovacije k skupni oceni (maksimalno 10 točk) doprinese do 1,5 točke oziroma **največ 15 % skupne končne ocene**. Člani komisije ocenjujejo naslednje elemente:

1. Opisano je najsodobnejše stanje tehnike/storitev/postopkov/idej/metod na področju inovacije, predlagana inovacija je primerjana z obstoječim stanjem, podan je pregled patentov in ostale zaščite intelektualne lastnine ter znanstvene in strokovne literature. Ocena: od 0 do 1 točke.
2. Jasno je opisano v katerih segmentih je inovacija boljša od najboljših rešitev, ki jih ponuja konkurenca. Ocena: od 0 do 0,5 točke.

Za še boljše razumevanje inovativnosti predlagane rešitve, predlagatelj doda podatek ali gre za STALNO, PREBOJNO ali DISRUPTIVNO INOVACIJO. Ta del se ne točkuje, lahko pa pomembno vpliva na ocene drugih delov in tudi končno oceno.

* STALNE INOVACIJE so najpogostejša vrsta inovacije in temeljijo na nenehnem izboljševanju tega kar že imate (npr. nova generacija produkta z dodatnimi funkcionalnostmi, …).
* PREBOJNE INOVACIJE izhajajo iz že znane rešitve, a zaradi velikih sprememb pomembno vplivajo na poslovanje, postavijo podjetje pred konkurenti in lahko odprejo novo kategorijo potrošnikov za podjetje ali spremenijo način, kako obstoječe stranke dojemajo organizacijo. Pri reševanju se uporablja znanja, ki očitno niso ali sprva ne delujejo povezana s področjem iz katerega problem izhaja. Največkrat so takšne inovacije rezultat odprtega inoviranja oz. open innovation, v tem obdobju pa so pogosto tudi rezultat t.i. servitizacije oziroma transformacije iz produkta v storitev (npr. električni avto, prenosni računalnik, Uber …).
* DISRUPTIVNE INOVACIJE so inovacije, ki spremenijo trg in povzročijo popolno spremembo poslovnega modela, ki je prilagojen novim razmeram. Navadno pričnejo na trg vstopati »pri zadnjih vratih« in sčasoma prevzamejo trg (npr. Ford Model T, pametni telefon, osebni računalnik, Netflix, … ).

**ZAŠČITA INOVACIJE**

Zaščita inovacije k skupni oceni (maksimalno 10 točk) doprinese do 0,5 točke oziroma **največ 5 % skupne končne ocene**. Člani komisije podelijo točke glede na izkazane oblike zaščite intelektualne lastnine inovacije pri čemer izberejo najvišjo stopnjo izmed naslednjih:

1. Inovacija je zaščitena z mednarodnim patentom (navedba konkretnega imena/številke) – 0,5 točke ALI
2. Inovacija je zaščitena z blagovno znamko v tujini, z modelom v tujini, z avtorsko pravico na mednarodnem nivoju – 0,375 točke ALI
3. Inovacija je zaščitena s slovenskim patentom (navedba konkretnega imena/številke), poslovno skrivnostjo (predlagatelj izkazuje z različnimi dokazi kot so pogodba o nerazkritju informacij oz. Non-Disclosure Agreement – NDA, členi o nerazkritju informacij v drugih pogodbah, interni akti in pravila …), avtorsko pravico na nacionalnem nivoju – 0,25 točke ALI
4. Inovacija je zaščitena z blagovno znamko ali modelom v Sloveniji (navedba konkretnega imena/številke) – 0,125 točke ALI
5. Inovacija ni zaščitena z nobeno izmed možnosti – 0 točk

**INOVACIJSKA EKIPA**

Inovacijska ekipa k skupni oceni (maksimalno 10 točk) doprinese do 0,5 točke oziroma **največ 5 % skupne končne ocene**. Člani komisije podelijo točke glede na izkazano sestavo inovacijske ekipe in sicer:

1. Inovacija je bila razvita z multidisciplinarno ekipo (strokovnjaki iz najmanj 3 različni področij) – 0,125 točke.
2. Inovacija je bila razvita z ekipo v kateri je udeleženih najmanj 1/5 članov nasprotnega spola – 0,125 točke.
3. Inovacija je bila razvita z ekipo, ki jo dodatno sestavljajo strokovnjaki iz razvojno-raziskovalnih organizacij – 0,125 točke.
4. Inovacija je bila razvita z ekipo, ki jo dodatno sestavljajo strokovnjaki iz drugih gospodarskih organizacij – 0,125 točke.

Opomba: V kolikor gre za posameznika, se na podlagi obrazložitve realno oceni, koliko je inovator sam kompetenten za razvoj predlagane inovacije in se na podlagi ocene podeli točke od 0 do 0,5.

**UČINEK**

Del prijavnega obrazca UČINEK prispeva 50 % ocene h končni skupni oceni predlagane inovacije. Člani komisij podeljujejo ocene skladno z navodili v nadaljevanju.

**UPORABNIK**

Uporabnik k skupni oceni (maksimalno 10 točk) doprinese do 1 točko oziroma **največ 10 % skupne končne ocene**. Člani komisije ocenjujejo naslednje elemente:

1. Jasno je opisano kdo so ciljne skupine kupcev oz. končni uporabniki inovacije. Ocena: od 0 do 0,5 točke.
2. Jasno in konkretno je obrazložen potencial za razširitev kroga ciljne skupine uporabnikov: od 0 do 0,5 točke.

**TRG**

Trg k skupni oceni (maksimalno 10 točk) doprinese do 1 točko oziroma **največ 10 % skupne končne ocene**. Člani komisije ocenjujejo naslednje elemente:

1. Trg je opisan jasno in konkretno (številke – ocenjen tržni delež, države). V primeru, da gre za koristno uporabo in ne prodajo inovacije, je jasno opisan obseg oz. širina uporabe inovacije. Ocena: od 0 do 0,5 točke.
2. Jasno so opisani in posredni in neposredni konkurenti na področju predlagane inovacije: od 0 do 0,5 točke.

**FINANČNI UČINKI**

Finančni učinki k skupni oceni (maksimalno 10 točk) doprinesejo do 1,5 točke oziroma **največ 15 % skupne končne ocene**. Člani komisije ocenjujejo naslednje elemente:

1. Konkretno je naveden vpliv inovacije na finančno stanje organizacije – letni promet in dobiček (v € in % od vrednosti celotne organizacije). Ocena: od 0 do 0,5625 točke.
2. Konkretno je podana ocena vpliva inovacije na finančno stanje za naslednja 3 leta – letni promet in dobiček (v € in % od vrednosti celotne organizacije). Predlagatelji lahko podajo celoten vložek v razvoj inovacije (v € in % glede na letni promet). Ta podatek se ne ocenjuje lahko pa podkrepi finančne učinke ali delno nadomesti manjkajoče podatke, če jih organizacija ne sme razkriti. Ocena: od 0 do 0,5625 točke.

Konkretno je podana kratka strategija (podani so npr. prodajni kanali, tehnične rešitve, dostop do uporabnikov, načini prodaje/uporabe inovacije …) kako bodo doseženi zastavljeni cilji. Ocena: od 0 do 0,375 točke.

**TRAJNOSTNI UČINKI**

Trajnostni razvoj je obliko razvoja ali napredka, ki zadovoljuje potrebe sedanjosti brez ogrožanja zmogljivosti prihodnjim generacijam za zadovoljevanje njihovih potreb *(World Commission on*

*Environment and Development, 1987*). Pri trajnostnem razvoju ne govorimo zgolj o vplivu inovacije na okolje ampak tudi na širšo družbo, organizacijo v kateri delujejo, lokalno skupnost, …

Trajnostni učinki k skupni oceni (maksimalno 10 točk) doprinesejo do 1,5 točke oziroma **največ 15 % skupne končne ocene**. Člani komisije ocenjujejo naslednje elemente:

1. Konkretno je opisano kako inovacija vpliva na podjetje, njegovo delovanje, klimo v podjetju. Ocena: od 0 do 0,375 točke.
2. Konkretno je opisano kako inovacija vpliva na okolje. Ocena: od 0 do 0,5625 točke.
3. Konkretno je opisano kako inovacija vpliva na širšo družbo (vpliv na lokalno skupnost, življenje ljudi …). Ocena: od 0 do 0,375 točke.
4. Konkretno je opisano kako se inovacija vklaplja v razvojno in poslovno strategijo organizacije. Ocena: od 0 do 0,1875 točke.
5. Končno oceno sestavlja vsota ocen posameznih delov. Najvišje število točk je 10.

* Zlato priznanje se podeli za končno oceno 9 ali več.
* Srebrno priznanje se podeli za končno oceno, ki je večja ali enaka 8 in manjša od 9.
* Bronasto priznanje se podeli za končno oceno, ki je večja ali enaka 7 in manjša od 8.

Za prejem zlatega, srebrnega ali bronastega priznanja mora inovacija prejeti najmanj 3,5 točke na obeh področjih (ODLIČNOST IN UČINEK). To pravilo ne velja za družbene inovacije.

Za družbene inovacije in inovacije, za katere je očitno, da niso bile deležne organizirane in profesionalne podpore, lahko komisija zgoraj navedene kriterije zniža za 10 % tako, da:

* zlato priznanje podeli za končno oceno 8,1 ali več;
* srebrno priznanje podeli za končno oceno, ki je večja ali enaka 7,2 in manjša od 8,1;
* bronasto priznanje podeli za končno oceno, ki je večja ali enaka 6,3 in manjša od 7,2.